Polisie slaan toe op wapenhandel in AlexandraArgieffoto (Foto: Hansie Linde) Die polisie het twee verdagtes aangekeer wat glo vuurwapens en ammunisie in Alexandra, Gauteng, verkoop het – nadat vyf mense die afgelope naweek hier doodgeskiet en vyf gewond is. Volgens lt.kol. Mavela Masondo, polisiewoordvoerder, het die polisie ŉ wenk ontvang van mense wat in Alexandra en Cosmo City handel dryf met onwettige vuurwapens. ’n Intelligensiegedrewe operasie is uitgevoer waartydens die polisie op geïdentifiseerde huise toegeslaan het. “Die eerste soektog is in ŉ huis in Cosmo City gedoen waar die polisie op ŉ vuurwapen en ŉ magasyn beslag gelê het. ’n 44-jarige verdagte is in hegtenis geneem,” sê Masondo. Die polisie is na ’n tweede huis in Alexandra gelei waar die polisie ongelisensieerde vuurwapens en ammunisie, waaronder ’n 9 mm-pistool, ŉ 9 mm-Uzzi, ŉ .38 Special-rewolwer en meer as 20 patrone gekonfiskeer het. ’n Tweede verdagte (33) is Dinsdag in Rietgat, Pretoria, in hegtenis geneem nadat hy in die besit van ŉ ongelisensieerde vuurwapen gevind is. Die verdagte was na bewering betrokke by kapings en rooftogte in die gebied. Die verdagtes staan tereg op aanklag van die besit van ongelisensieerde vuurwapens en ammunisie. Daar is ook vasgestel dat die verdagtes al voorheen vasgetrek is vir die besit van ongelisensieerde vuurwapens. “Die polisie werk saam met die gemeenskap om die wapens terug te kry wat gebruik is in die pleeg van ernstige en geweldsmisdade in Alexandra en ander dele van Gauteng.” Lt.genl. Elias Mawela, provinsiale polisiekommissaris in Gauteng, het die lede van die gemeenskap geloof wat aan die polisie inligting verskaf het wat tot die verdagtes se inhegtenisneming gelei het. Maroela Media het vroeër berig 12 mense, tussen 18 en 25 jaar oud, is vasgetrek ná ’n reeks aanvalle wat verlede week in Alexandra plaasgevind het.